নিউ ইয়র্কে ছাত্রলীগের সাবেক নেতা-কর্মীদের সমাবেশ
যুক্তরাষ্ট্রের নিউ ইয়র্কে সমাবেশ করেছেন ছাত্রলীগের সাবেক নেতা-কর্মীরা।বুধবার সন্ধ্যায় নিউ ইয়র্কে ‘জাতির পিতা বঙ্গবন্ধু শেখ মুজিবুর রহমান ও বাংলাদেশের স্বাধীনতা’ শিরোনামে আলোচনা সভা করেন তারা।আয়োজক সংগঠনের সিনিয়র যুগ্ম সাধারণ সম্পাদক নিজাম চৌধুরীর সভাপতিত্বে সভা সঞ্চালনা করেন যৌথভাবে যুক্তরাষ্ট্র আওয়ামী লীগের সাংগঠনিক সম্পাদক মহিউদ্দিন দেওয়ান এবং কানেকটিকাট স্টেট আওয়ামী লীগের সাধারণ সম্পাদক হুমায়ূন চৌধুরী।এতে মূল বক্তব্য দেন ছাত্রলীগের সাবেক সাধারণ সম্পাদক এবং আওয়ামী লীগের সাংস্কৃতিক সম্পাদক অসীম কুমার উকিল।তিনি বলেন, “বঙ্গবন্ধু বলেছেন, ছাত্রলীগের ইতিহাস হচ্ছে বাংলাদেশের ইতিহাস। এটাই অবধারিত সত্য। ছাত্রলীগ হলো নেতা তৈরির কারখানা। বাংলাদেশের যা কিছু ইতিহাস-ঐতিহ্য, সবকিছুই ছাত্রলীগের। সেই ছাত্রলীগের হাত ধরে আমরা এতদূর এসেছি।”সমাবেশে বিশেষ অতিথি ছিলেন জাতীয় প্রেস ক্লাবের সভাপতি ও সংসদ সদস্য ফরিদা ইয়াসমিন। তিনি অভিযোগ করেন, “যে ডিজিটাল বাংলাদেশ গড়ে দিয়েছেন শেখ হাসিনা, জামায়াত-বিএনপি সেই ডিজিটাল প্লাটফর্মের অপব্যবহার করছে। বাংলাদেশের বিরুদ্ধে, শেখ হাসিনার বিরুদ্ধে এবং ছাত্রলীগের বিরুদ্ধে অপপ্রচার চালাচ্ছে।”
যুব মহিলা লীগের সাবেক সাধারণ সম্পাদক অপু উকিল বলেন, “প্রধানমন্ত্রী শেখ হাসিনা সবসময় গর্ব করে বলেন যে তিনি ছাত্রলীগের কর্মী ছিলেন। এ পরিচয় দিতে সবাই গর্ববোধ করেন। আওয়ামী লীগের বিভিন্ন পর্যায়ের নেতারা যখন সভা-সমাবেশে বলেন, আমি ছাত্রলীগের কর্মী ছিলাম, ছাত্রলীগের নেতৃত্ব দিয়েছিলাম, তার যে ফিলিংস, তা কিন্তু ভাষায় প্রকাশ করার মতো নয়। এটা অনুভূতিরই বিষয়।”আলোচনায় আরো অংশ নেন আওয়ামী লীগের কেন্দ্রীয় নেতা শ্যামল চক্রবর্তী, যুক্তরাষ্ট্র আওয়ামী লীগের উপদেষ্টা ও বাকসুর সাবেক জিএস প্রদীপ কর, যুক্তরাষ্ট্র আওয়ামী লীগের যুগ্ম সাধারণ সম্পাদক হেলালুল করিম, দপ্তর সম্পাদক মোহাম্মদ আলী সিদ্দিকী, সম্পাদকমণ্ডলীর সদস্য কাজী কয়েস, সোলায়মান আলী, শাহ বখতিয়ার, নির্বাহী সদস্য হিন্দাল কাদির বাপ্পা, আলী হোসেন গজনবী, নিউ ইয়র্ক স্টেট আওয়ামী লীগের সাধারণ সম্পাদক শাহীন আজমল, সহ সভাপতি শেখ আতিক, কানেকটিকাট স্টেট আওয়ামী লীগের সভাপতি জিহাদুল হক জিয়া, যুক্তরাষ্ট্র যুবলীগের নেতা শেখ জামাল হোসেন ও স্বেচ্ছাসেবক লীগের নেতা সুবল দেবনাথ।

‘জাতির পিতা বঙ্গবন্ধু শেখ মুজিবুর রহমান ও বাংলাদেশের স্বাধীনতা’ শিরোনামে সভা করেন তারা।